钦定古今图书集成/明伦汇编/官常典/第445卷 > 靳歙
## 钦定古今图书集成/明伦汇编/官常典/第445卷 > 靳歙

按《史记》本传：“信武侯靳歙以中涓从起宛胊，攻济阳，
破李由军，击秦军亳南、开封东北，斩骑十人，将一人，
首五十七级，捕掳七十三人，赐爵封号临平君。又战
蓝田北，斩车司马二人，骑长一人，首二十八级，捕掳
五十七人。至霸上，沛公立为汉王，赐歙爵建武侯，迁
为骑都尉，从定三秦。别西击章平军于陇西，破之，定”
陇西六县，所将卒斩车司马、候各四人，骑长十二人。
从东击楚，至彭城。汉军败还，保雍丘，去，击反者王武
等。略梁地。别将击邢说军菑南，破之，身得说都尉二
人，司马、候十二人，降吏卒四千六百八十人。破楚军
荥阳东。三年，赐食邑四千二百户。别之河内，击赵将
贲郝军朝歌，破之，所将卒得骑将二“人，车马二百五
十匹。”从攻安阳以东，至棘蒲，下七县。别攻破赵军，得
其将司马二人，候四人，降吏卒二千四百人。从攻下
邯郸，别下平阳，身斩守相，所将卒斩兵守、郡守各一
人，降邺。从攻朝歌、邯郸，及别击破赵军，降邯郸郡六
县。还军敖仓，破项籍军成皋南，击绝楚饟道，起荥阳
至襄邑。破项冠军鲁下，略地东至缯、郯、下邳，南至蕲、
竹邑。击项悍济阳下，还击项籍陈下，破之。别定江陵，
降江陵柱国、大司马以下八人，身得江陵王生，致之
雒阳，因定南郡。从至陈，取楚王信剖符世世勿绝。定
食四千六百户，号“信武侯。”以骑都尉从击代，攻韩信
平城下，还军东垣有功，迁为车骑将军，并将梁、赵、齐、
燕、楚车骑，别击陈豨丞相敞，破之，因降曲逆。从击黥
布有功，益封定食五千三百户。凡斩首九十级，掳百
三十二人。别破军十四，降城五十九，定郡、国各一，县
二十三，得王、柱国各一人，二千石以下至五百石三
十九人。高后五年，歙卒，谥为肃侯。子亭代侯。